UNIQ บวกแรง 6% โบรกฯแนะ “เก็งกำไร” หลังโชว์ผลงานไตรมาส 4/61 ดีเกินคาด เคาะเป้า 14.20 บ.
UNIQ บวกแรง 6% โบรกฯแนะ "เก็งกำไร" หลังโชว์ผลงานไตรมาส 4/61 ดีเกินคาด เคาะเป้า 14.20 บ. โดย ณ เวลา 16.24 น. อยู่ที่ระดับ 10.60 บาท บวก 0.60 บาท หรือ 6% สูงสุดที่ระดับ 10.70 บาท ต่ำสุดที่ระดับ 10.10 บาท ด้วยมูลค่าการซื้อขาย 150.05 ล้านบาท
27 ก.พ. 2562

ผู้สื่อข่าวรายงานว่า ราคาหุ้นบริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ ณ เวลา 16.24 น. อยู่ที่ระดับ 10.60 บาท บวก 0.60 บาท หรือ 6% สูงสุดที่ระดับ 10.70 บาท ต่ำสุดที่ระดับ 10.10 บาท ด้วยมูลค่าการซื้อขาย 150.05 ล้านบาท

โดยนักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อเก็งกำไร” หลังบริษัทประกาศผลประกอบการไตรมาส 4/61 ที่เด่นและฟื้นตัวดีขึ้น 252 ล้านบาท เพิ่มขึ้น 36% จากไตรมาสก่อน และเพิ่มขึ้น 3% จากปีก่อน โดยมีแรงหนุนจากยอดรับรู้รายได้จากงานก่อสร้างในไตรมาสนี้ที่สูงถึง 3,992 ล้านบาท เพิ่มขึ้น 32% จากไตรมาสก่อน และเพิ่มขึ้น 15% จากปีก่อน
ส่วนอัตรากำไรขั้นต้นปรับลดลงเหลือ 17.6% จาก 19.5% ในไตรมาสก่อน และ 19.8% ในปีก่อน ค่าใช้จ่ายในการขายและบริหารควบคุมได้ดีขึ้น 234 ล้านบาท เพิ่มขึ้น 2% จากไตรมาสก่อน แต่ลดลง 16% จากปีก่อน ภาระดอกเบี้ยจ่ายเพิ่มขึ้นเป็น 172 ล้านบาท เพิ่มขึ้น 20% จากไตรมาสก่อน และเพิ่มขึ้น 51% จากปีก่อน  จากภาระหนี้เงินกู้ที่เพิ่มขึ้นเป็น 7,736 ล้านบาท เพิ่มขึ้น 17% จากปีก่อน จากงานโครงการภาครัฐบาลมีการชำระหนี้ที่ล่าช้า  สำหรับรวมปี 2561 ยอดรับรู้รายได้ 12,922 ล้านบาท เพิ่มขึ้นเล็กน้อย 3% จากปีก่อน และมีกำไรสุทธิ 797 ล้านบาท ลดลง 10% จากปีก่อน โดยปัจจัยกระทบหลักคืนต้นทุนดอกเบี้ยที่เพิ่มสูงขึ้น
อย่างไรก็ตาม ฝ่ายวิจัยประเมินรายได้ปี 2562 ของ UNIQ ไว้ที่ระดับ 13,000 ล้านบาท เพิ่มขึ้นเล็กน้อยจากปีก่อน 0.5% และคาดจะมีกำไรสุทธิ 800 ล้านบาท เติบโตเล็กน้อย 0.5% จากปีก่อน